1,300(จุด) ยิ่งน่ากลัว
วานนี้ดัชนีตลาดหุ้นไทยเคลื่อนไหวในกรอบแคบ ๆ
29 เม.ย. 2563

ลูบคมตลาดทุน : ธนะชัย ณ นคร
วานนี้ดัชนีตลาดหุ้นไทยเคลื่อนไหวในกรอบแคบ ๆ
นักลงทุนเอง โดยเฉพาะบรรดาน้องเม่าทั้งหลาย ต่างระวังตัวกันพอสมควร
ยิ่งโดยเฉพาะในช่วงที่แก๊ง 4 โมง และแก๊งสี่โมงสิบห้า มักจะออกมาสาดของกันสนุกสนาน
ทว่า กลับผิดคาด
เพราะคลื่นลมในตลาดหุ้นวานนี้ ดูค่อนข้างสงบ
แต่อีกนัยสำคัญหนึ่ง ก็เป็นการเงียบสงบแบบผิดสังเกตจนคาดไปว่า จะเกิดคลื่นสึนามิตามมาหรือไม่
ก่อนหน้านี้ นักวิเคราะห์ต่างออกมาเตือนว่า ดัชนีเข้าใกล้ 1,300 จุด ดูอันตรายนะ เพราะอาจถูกขายทำกำไรออกมา
เหตุเพราะพื้นฐานของบจ.ไทย จากผลประกอบการในไตรมาส 1 และแนวโน้มไตรมาส 2
ดัชนีจะอยู่บริเวณ 1,300 จุด บวก/ลบนี่แหละ
ทำให้วานนี้ดัชนีที่ขึ้นไปสูงสุด 1,286 จุด วิ่งไปต่อไม่ไหว
ก่อนจะลงมาปิด 1,282 จุด
หากย้อนหลังกลับไปตั้งแต่ช่วงต้นเดือนเม.ย. ที่ผ่านมา พบว่า “พี่กอง” หรือกองทุนต่าง ๆ ซื้อสะสมหุ้นไทยไว้แล้ว 18,699 ล้านบาท และจากต้นปี 2563 ซื้อสะสม 44,772 ล้านบาท
เห็นตัวเลขแบบนี้ จึงเกิดอาการหวั่น ๆ
น้องเม่าเทรดกันเพลิน อาจโดนเทใส่ได้
Valuation เริ่มไม่ถูกแล้ว ทำให้อัพไซด์ตลาดเริ่มจำกัด
แนวรับแรก (วันนี้) 1,250–1,260 จุด
แต่หากดัชนีไปต่อ ก็มีแนวต้านสำคัญ 1,290-1,300 จุด
มีมุมมองจาก บล.เอเซีย พลัส ดูแล้วน่าสนใจ
เอเซีย พลัส ประเมินไว้อย่างนี้ครับ คือ ดัชนีตลาดหุ้นไทยตอนนี้นี่นะ ได้สะท้อนความคาดหวังการกลับมาดำเนินกิจกรรมทางเศรษฐกิจไปแล้ว
พร้อมกับยกสถิติตลาดหุ้นต่างประเทศเข้ามาเทียบเคียงตลาดหุ้นไทยด้วย
นั่นคือ ผลตอบแทนเฉลี่ยดัชนีหลัก ๆ ของโลก 9 ประเทศ ช่วงหลังผ่อนคลายล็อกดาวน์ (ระยะเวลาเฉลี่ย 7 วันทำการ)
พบว่า ให้ผลตอบแทนเฉลี่ย (เพียง) 0.70% หรือ 0.26% ต่อวัน
ตัวเลขนี้ น้อยกว่าช่วงก่อนที่จะผ่อนคลายล็อกดาวน์เสียอีก ที่ให้ผลตอบแทน 22.5% หรือ1.06% ต่อวัน
ฟันด์โฟลว์ หรือนักลงทุนต่างประเทศนี่ก็เหือดแห้งมานานแล้ว
ส่วนกลุ่มนักลงทุนสถาบันเริ่มแห้งแล้วเช่นกัน
มูลค่า หรือ Valuation พื้นฐานเริ่มตึงตัวล่ะ ที่กำหนดบนคาดการณ์ EPS ของตลาดปี 2563 ที่ 72.62 บาทต่อหุ้น หรือต่ำกว่า Consensus ที่ 85 บาทต่อหุ้น อยู่ค่อนข้างมาก
และให้ Market Earning Yield Gap ที่ 5%      
นั่นเท่ากับจะให้ค่า PER เป้าหมายที่ 17.4 เท่า คิดเป็นดัชนีเป้าหมาย 1,264 จุด
เท่ากับว่าที่ระดับดัชนีปัจจุบันไม่เหลืออัพไซด์ทางพื้นฐานแล้ว
หลังดูข้อมูลของ เอเซีย พลัส เสร็จ
เหลือบไปเห็นข้อมูลของ บล.โนมูระ พัฒนสิน แล้วถึงกับสะดุ้ง
ล่าสุด เห็นดีดลูกคิดคำนวณดัชนีตลาดหุ้นไทยปีนี้ลงมาเหลือเพียง 1,042 จุด จากการปรับลดจีดีพีปี 63 หดตัว -6.3% และกำไรต่อหุ้นถูกหั่นลงไปเหลือ 60-70 บาท/หุ้น
โนมูระฯ มองว่า สถานการณ์การแพร่ระบาดของโรคโควิด-19 ยังมีความไม่แน่นอนสูง
การขยายเวลาล็อกดาวน์ และภัยแล้ง จะส่งผลกระทบกับเศรษฐกิจยาวนานกว่าประเมินไว้
ยิ่งราคาน้ำมันดิบวูบลงมาแบบนี้
หุ้นน้ำมันดูไม่จืดแน่ ๆ
วันนี้ตลาดหุ้นอาจจะออกได้หลายหน้า
ทั้งถูกทุบก่อนเปิดตลาดแบบตั้งตัวกันไม่ทัน
หรือเปิดตลาดมาแล้วดัชนีวิ่งต่อ
หากเป็นอย่างหลัง
อย่าพากันบินตามจนเพลินล่ะ